མགོན་ཁང་ནི་བོད་ཡུལ་ཡོངས་ཀྱི་དགོན་པ་ཚང་མའི་ཐུན་མོང་གི་ཁྱད་ཆོས་ཤིག་ཡིན།མགོན་ཁང་ནི་ཐར་པའི་ལམ་གྱི་བགེགས་དང་བར་ཆད་ཚར་གཅོད་པར་བྱེད་པའི་འཇིགས་རུང་གི་ཆོས་སྐྱོང་སྲུང་མའི་གནས་སུ་བཞེངས་པ་ཡིན།དཔལ་ནག་པོ་ཆེན་པོ་སྟེ་ཡོངས་གྲགས་སུ་ཆོས་སྐྱོང་མགོན་པོ་ཞེས་གསོལ་བ་དེ་ཡང་འདི་དག་གི་གྲས་ཤིག་ཡིན།ཆོས་སྲུང་འདི་དག་གི་གནས་སུ་བཞེངས་པའི་ལྷ་ཁང་གི་ནང་དུ་ནམ་རྒྱུན་མཚོན་ཆ་དང་གཅན་གཟན་གྱི་པགས་པ་སོགས་ཀྱིས་བརྒྱན་གྱི་ཡོད་ལ།གྱང་ངོས་སུ་ནག་ཅིང་ཟབ་པའི་གཞི་ངོས་སུ་འཇིགས་རུང་གི་སྲུང་མ་དག་གི་གྱང་ཐང་བཞེངས་ཀྱི་ཡོད།